དུང་དཀར་བློ་བཟང་འཕྲིན་ལས་ནི་དེང་རབས་བོད་ཀྱི་མཁས་པའི་ཁྲོད་ན་སྐད་གྲགས་ཤིན་ཏུ་ཆེ་བ་ཞིག་ཡིན་པ་དང་།ཁོང་གིས་མར་ཁེ་སི་དངོས་གཙོ་རིང་ལུགས་ཀྱི་ལོ་རྒྱུས་ལྟ་ཚུལ་ཉིད་བོད་ཀྱི་ལོ་རྒྱུས་ལ་ཞིབ་འཇུག་བྱེད་པའི་བསམ་བློའི་མཛུབ་སྟོན་དུ་བཟུང་སྟེ་བོད་ཀྱི་ལོ་རྒྱུས་ལ་ཞིབ་འཇུག་བྱས་པར་བརྟེན།བོད་ཀྱི་ཆོས་སྲིད་ཟུང་འབྲེལ་ལམ་ལུགས་ཀྱི་རུལ་སུངས་ཀྱི་ཚུལ་དེ་མངོན་པར་ཕྱུང་བའི་ལོ་རྒྱུས་སྨྲ་བ་སྐད་གྲགས་ཅན་ཞིག་ཏུ་གྱུར་བ་དང་།བོད་ཀྱི་ལོ་རྒྱུས་ཞིབ་འཇུག་དང་སྤྱི་ཚོགས་རིང་ལུགས་ཀྱི་རིག་གནས་བྱ་གཞག་དར་སྤེལ་གྱི་ཕྱོགས་ལ་མཛད་རྗེས་བླ་ན་མེད་པ་ཞིག་བཞག་ཡོད།ཁོང་གི་མི་ཚེ་གང་པོ་ནི་རིག་གཞུང་ཞིབ་འཇུག་གི་འོད་སྟོང་གསར་དུ་འཚེར་བའི་མི་ཚེ་ཞིག་ཡིན་ལ།རིག་གཞུང་ཁྱབ་ཁོངས་སོ་སོ་ན་ཞིབ་འཇུག་གི་འབྲས་བུ་གཡུར་དུ་ཟ་ཞིང་།གསར་གཏོད་ཀྱི་ལམ་བུ་བཏོད་པའི་ཕྱག་རྗེས་གང་མང་བཞག་ཡོད་དེ།དཔེར་ན།བོད་ཀྱི་ཆོས་ལུགས་ཟུང་འབྲེལ་གྱི་ལམ་ལུགས་སྐོར་ལ་ཞིབ་འཇུག་གནང་བ་དང་།བོད་ཀྱི་དཀར་ཆག་རིག་པར་ཞིབ་འཇུག་བྱེད་པ།བོད་ཀྱི་སློབ་གསོ་རིག་པའི་ཐད་ཞིབ་འཇུག་གནང་བ་ལྟ་བུའོ།།དེ་ལས་བོད་ཀྱི་ཆོས་སྲིད་ཟུང་འབྲེལ་སྐོར་བཤད་པ་ཞེས་པའི་བསྟན་བཅོས་གྲགས་ཅན་དེའི་ཞིབ་འཇུག་གི་ཐབས་ལམ་དང་བསམ་གཞིག་གི་རིགས་ལམ་དེ་ནི།ལོ་ཚིགས་གུང་བསྒྲིགས་པ་ཙམ་དང་ལོ་རྒྱུས་དོན་རྐྱེན་གྱི་བྱུང་རིམ་གཙོ་བོར་སྟོན་པའི་ལོ་རྒྱུས་ཞིབ་འཇུག་ཙམ་ལས་འདས་ཏེ།མཐའ་དཔྱོད་དང་དགག་སྒྲུབ་ཀྱི་འཇུག་པ་ཡངས་པའི་ལོ་རྒྱུས་ཤེར་རྟོགས་རིག་པའི་ཁྱབ་ཁོངས་སུ་སླེབས་ཡོད།ཁོང་གིས་ཆོས་སྲིད་ཟུང་འབྲེལ་ལམ་ལུགས་ལས་བྱུང་བའི་སྐྱོ་གར་ལ་ཞིབ་འཇུག་བྱེད་པའི་ཚེ།བོད་མི་རང་ཉིད་བརྒྱུད་མྱོང་བ་དང་རང་ཉིད་ཀྱིས་བྱས་བྱས་ཐམས་ཅད་ལ་ཞིབ་འཇུག་བྱེད་པ་མ་ཡིན་པར།རང་ཉིད་བོད་མི་ཞིག་ཡིན་པའི་ངོས་ནས་རང་ཉིད་ཀྱི་འདས་སོང་གི་ཆོས་སྲིད་ཟུང་འབྲེལ་གྱི་ལམ་ལུགས་ལ་བསམ་ཞིབ་དང་དཔྱོད་གླེང་བྱེད་རྒྱུ་ཞིབ་འཇུག་གི་གནད་གཙོ་བོར་བཟུང་ཡོད་པ་དང་།གནད་དོན་ཅན་གྱི་ལོ་རྒྱུས་ལམ་ལུགས་ཀྱིས་བོད་ཀྱི་སྤྱི་ཚོགས་འཕེལ་རྒྱས་ལ་འགོག་རྐྱེན་ཐེབས་ཚུལ་ཐོག་མཐའ་བར་གསུམ་དུ་མངོན་པར་བསྟན་ཡོད།སློབ་དཔོན་ཆེན་མོ་དུང་དཀར་ལགས་ཀྱི་སྐད་གྲགས་ཆེ་བའི་བསྟན་བཅོས་གཞན་ཞིག་ནི་བོད་ཀྱི་དཀར་ཆག་རིག་པཞེས་པ་དེ་ཡིན།བསྟན་བཅོས་དེས་བོད་ཀྱི་དེང་རབས་དཀར་ཆག་རིག་པའི་སྟོང་ཆ་བསྐངས་ཡོད་པ་མ་ཟད།གཞུང་ལུགས་ཀྱི་མ་ལག་ཚང་ཞིང་ཅུང་ཆ་ཚང་བའི་བོད་ཡིག་གི་དཀར་ཆག་རིག་པ་ཞིག་ཡིན་ལ།གསར་གཏོད་རང་བཞིན་དང་སྟོང་ཆ་ཁ་གསབ་ཀྱི་རང་བཞིན་ལྡན་པའི་བསམ་གཞིག་གསར་པའི་ཁྱད་རྩོམ་ཞིག་ཡིན།